“U raranga teka ema la uanei i tamilimiou hoboto.
E möa.
Alia e atei silegu u katuun tu hopö kapir lia.
Na u ranga turu Buku u Göagono e butu hamana nou te poeiena,
‘A katuun te nou gono meiou lia ena haröto nanoua lia turu katuun te paköe riou lia.’
Alia e hatei mam ragi limiou a ka teka,
ba pöata te butu hamana nouen ba limiou te hamane mou nonei alia e Kristo.
U mana koru alia e ranga hamana mera goulimiou,
esi te toulena a katuun te tula negulia e toul hase noulia.
Na pöata te lue mia limiou alia,
alimiou e lu hasemiou e Tamar te hale moulia.”
E Iesu e hatei mamin esi tena haröto nanouen turu katuun ti paköeien
E Iesu e ranga hakapa las uu teka ba peisanen te tiama koru hamanasana,
ba nonei e ranga hapanina me poeiena,
“U mana koru alia e ranga hamana mera goulimiou,
a töa i tamilimiou ena haröto nanoua lia turu katuun te paköe riou lia.”
Ba u katunun tsitsilo i tanen e hiataratarar.
Nori ima atei silei esi te ranga naien.
A aposol te ngil korui e Iesu e gum ia i rehina e Iesu turu tebol.
Be Saimon Pita e tara uana nonei tara aposol teka me poeiena,
“Alö go rangateien,
esi nonei te ranga nanen.”
Ba nonei a aposol e habere uana tere Iesu me poeiena,
“O Tsunono,
esi nonei?”
Be Iesu e poeiena,
“Alia e habue go a tsi taposen beret bate hale goien a katuun teka.”
Ba nonei e habuena a tsi taposen beret me hale neien e Judas,
a pien tere Saimon Iskariot.
Pöata te lu hakapeia e Judas a tsi makumun beret,
be Satan e seina i tanen.
Be Iesu e poeiena i tanen,
“Kato borobori a ka te katsin katoe mölö.”
E möa ta töa turu tebol ti gum hahiseien ega atei sili aha te kato silei e Iesu u raranga teka tere Judas.
E Judas e roron pepeito kapiin a man moni turu katunun tsitsilo,
ba palai e poeier e Iesu e ranga mei e Judas tegona hol menaien a man kana tara kannou,
ba palai te poeier nonei e gana hala toumin ta tsi moni turu katuun ti möa ta moni.
E Judas e lu hakapa lasi a tsi makumun beret teka ba nonei te lakasana.
A ka e bong hakapa.
U pan nen u raranga u tsimus
Pöata te lakasa hakapaia e Judas be Iesu e poeiena,
“Alia tu butun Katunuma e solo sei tale riou.
Ba lia te söata sei hasegou a solona e Sunahan.
Te hala seie goua lia a solona e Sunahan be Sunahan te hala sei boroboro hase nou a solor.
A matsi galapien,
alia e ka gono mera goulimiou tara tsitabubun pöata patu,
ba lia te töan laba ragou limiou.
Alimiou e sakie moulia,
kaba lia u mar ranga uu tara pal kapan turu Jiu teka,
temar ranga has uagu lia i tamilimiou,
‘Te la uagu lia alimiou ema antunan la mumei.’
Alia e hala ragi limiou u raranga u tsimus,
alimiou go hiangilngil iam.
Ti mar ngil has merai lia limiou.
Te hiangilngil moua limiou,
ba u katuun hoboto te atei sile riou alimiou u katunun tsitsilo i tar.”
E Iesu e hatei mamin tega holis menaien e Pita
Be Saimon Pita e poeiena tere Iesu,
“O Tsunono,
ime te la uamou lö?”
Be Iesu e ranga palise nen me poeiena,
“Alö ema antunan kukute namoi lia tara pöata teka tara han te la uagou lia,
kaba lö e kukute moto mou.”
Be Pita e poeiena,
“O Tsunono,
e hana ba lia tema antunan kukute nagi lö tara pöata teka?
Alia e antunan mate beie goulö.”
Be Iesu e hohou rangata uana i tanen me poeiena,
“Alö e antunan mate hamana bemou lia?
U mana koru alia e ranga megou lö,
tara bong teka,
i mam te kekeretskö noua a keriou a tson,
alö e holis namou tego atei sil menai lö alia a topisa a pöata!”